Misyong diplomatiko

[upright=0.9|thumb|right|250px|Embahada ng Espanya sa [Banal na Luklukan at Soberanong Ordeng Militar ng Malta sa Roma]]
[upright=0.9|thumb|right|250px|[Embassy of Norway in Washington, D.C.|Embahada ng Norwuega sa Estados Unidos, sa Washington D.C.]]
[thumb|250px|Maramihang mga embahada sa isang lokasyon: Ang mga embahada ng [Dinamarka, Pinlandiya, Islandiya, Norwuega, at Suwesya sa isang *joint compound* saBerlin, Alemanya.]] 
Ang **misyong diplomatiko** (literal na **misyong pandiplomasya**) ay isang pangkat ng mga tao o kalipunan ng mga mamamayan mula sa estado (bansang may pamahalaan) o isang pandaigdigang organisasyong intergobernamental (katulad ng Mga Bansang Nagkakaisa) na naroroon sa ibang estado upang katawanin ang nagpadalang estado o organisasyon sa tumatanggap na estado.  Sa gawain at nakaugalian, ang misyong diplomatiko ay karaniwang nagpapahiwatig ng **misyong permanente** o **misyong pamalagian**, partikular na ang tanggapan ng mga kinatawang diplomatiko ng isang bansa sa loob ng kabiserang lungsod ng ibang bansa.  Bukod sa pagiging isang misyong diplomatiko sa bansang kinalalagyan nito, ito ay maaari ring maging isang misyong permanente na “hindi naninirahan” o “hindi residente” sa isa o mahigit pang ibang mga bansa.  Kung gayon mayroong mga embahadang residente (naninirahan) at hindi residente (hindi naninirahan) sa ibang bansang kinalalagyan.

## Pagpapangalan
Ang isang misyong diplomatiko o misyong pangdiplomasya ay pangkaraniwang o kalimitang tinatawag bilang isang **embahada** o **pasuguan** ang isang pamalagiang misyong diplomatiko, at tinataguriang **embahador** (**sinugo** o **sugo**) ang taong nangangasiwa, namamahala, o namumuno sa misyon.  Ang katagang “embahada” ay kadalasang tumutukoy sa isang gusali o kompawnd na nagbabahay ng mga tanggapan ng embahador at ng mga tauhan niya.  Teknikal na ang “embahada” ay tumutukoy sa mismong delegasyong dimplomatiko, habang ang gusaling tanggapan kung saan sila nagtatrabaho ay nakikilala bilang isang tsanserya (*chancery* sa Ingles).  Samantala, mga **mataas na komisyon** ang tawag naman sa mga misyon sa pagitan ng Komonwelt ng mga Nasyon at mga mataas na komisyonado (*high commissioner* sa Ingles) ang tawag sa kanilang mga pinuno.

Ang mga embahador o *ambassador* sa Ingles ay maaaring manirahan sa loob o sa labas ng tsanserya; bilang halimbawa, ang mga misyong deplomatiko ng Estados Unidos ay nagpapanatili ng nakahiwalay na pabahay para sa kanilang mga embahador bukod pa sa kanilang mga embahada.  Ang mga embahador na naninirahan sa labas ng tsanserya ay nakapagpapanatili ng natatanging proteksiyon mula sa puwersang pangseguridad ng nagpapasinayang bansa at ang mga residensiyang ambasadoryal ay nakatatanggap ng katulad na mga karapatang pangmisyon.

Ang lahat ng mga misyon para sa Mga Nagkakaisang Bansa ay payak na tinatawag bilang mga **misyong permanente** o **misyong pamalagian** (mga *permanent mission* sa katawagang Ingles).  Isang **pamalagiang kinatawan** at isang embahador (**pamalagiang sugo**) ang karaniwang namumuno sa ganitong mga misyon.  Samantala, ang mga misyon para sa Unyong Europeo ng mga kasapi o miyembrong estado ng Unyong Europeo ay tinatawag naming mga **permanenteng representasyon** (mga *permanent representation*) at ang ulo o pinuno ng ganyang misyon ay tipikal na kapwa isang representatibong permanente (kinatawang pamalagian) at isang embahador o ambasador.  Ang mga misyon ng Unyong Europeo na nasa ibayong-dagat ay kinikilala bilang mga **delegasyon ng EU** o delegasyon ng Unyong Europeo (mga *EU delegation*).  Ilang mga bansa ang may mas partikular na pagpapangalan o pagtawag para sa kani-kanilang mga misyon at mga tauhan.

## Tingnan din
*Diplomasya
*Liham ng pagtitiwala
*Liham ng pagpapabalik

## Mga sanggunian
Kategorya:Misyong diplomatiko